ToekomsVenster: Niks kan ooit weer dieselfde wees nieFoto: Kidstory/Pixabay.com Julle behoort aan God, liewe kinders, en het die vals profete klaar oorwin omdat Hy wat in julle is, groter is as die duiwel, wat in die wêreld is. – 1 Johannes 4:4 Dis die duiwel voor en die duiwel agter – genoeg om van naar te word. Dis eintlik aardig hoe ons die duiwel en sy negatiewe en afbrekende werk “bemark”. Hy het geen bemarkingsagentskap nodig nie. Laat dit aan die Christene oor. Daarmee wil ek nie vir ŉ oomblik suggereer dat die bose nie ŉ werklikheid is nie (Lees Ef. 6). Dat hy die lewe vir ŉ mens baie onaangenaam kan maak, is gewis en dat hy strategies alles in die stryd werp om kinders van die Here te laat ontspoor, is eweneens waar. Maar daar is die kruis van Golgota en die oop graf om mee rekening te hou. Alles het ingrypend verander met die offerdood en opstanding van die Seun van die mens. Niks kan ooit weer dieselfde wees nie. • Die kruis is God se stopteken en is midde-in die geskiedenis van die mensdom geplant. Die kruis sê: “Tot hier toe, en nie verder nie.” • Die kruis het met die duiwel en sy trawante afgehandel. • Die duiwel se brul is net voorgee. Hy weet dat sy tyd min is en werp alles in die stryd om die laaste houe in te kry (Lees Op. 12). Die bose het net soveel houvas in die lewe van ŉ gelowige as wat aan hom gegee word. Deur hom gedurig te blameer vir die verkeerde dingein die wêreld, bevestig ’n mens eintlik sy gewaande heerskappy. Die Woord leer ons dat die duiwel in die oorwinningstog van Christus meegevoer word (Lees Kol. 2:15). Die dood, die duiwel se laaste troefkaart, is ongedaan gemaak omdat die angel van die dood – dit wil sê die sonde – die nekslag toegedien is (Lees 1 Kor.15). Jesus het die strategie om die bose se aanslae af te weer, kom demonstreer. “Dit staan geskryf” is telkemale vir die duiwel aangebied as verweer teen sy bose verleiding en valse en aanmatigende beloftes (Lees Matt. 4:4). Die Bybel sê “weerstaan die duiwel en hy sal van jou af wegvlug” (Lees Jak.4:7). Neem verantwoordelikheid vir die verkeerde in jou lewe en reken ondubbelsinnig af daarmee. Die opstandingsdag van die Heilige Gees woon en werk in jou (Lees Ef.1:19). Leef vandag daaruit. Here dankie dat ek meer as ŉ oorwinnaar is deur Christus wat my die krag gee.